Les instal·lacions són tal i com es mostren, només indicar que les fotografies no fan prou justícia i que vist en persona és més impressionant. És un lloc molt tranquil on poder passar uns dies de retirada en grup d'amics o en família.
La casa - en el nostre cas can estret- és gran i espaiosa. A la planta baixa, la sala d'estar és ampla i amb una taula on s'hi pot cabre bé i còmode. Per a sorpresa nostra ens hi hem trobat alguns jocs de taula per a passar l'estona. La cuina és generosa i ben parada, amb estris de tota mena. Inclou una taula on s'hi pot fer vida si es vol, tant esmorzars com dinars. Per últim hi ha un primer bany - pica, inodor i plat de dutxa -. A la segona planta hi ha 3 habitacions - una d'elles suite amb un dels banys, amb pica inodor i plat de dutxa- i un bany independent - pica, videt, inodor i banyera-. A la tercera planta hi ha una terrassa que va bé tant per estendre-hi roba com per prendre la fresca de nit si es vol estar tranquil i contemplar els estels assegut en una taula amb 4 cadires - hi ha espai per a més -.
Les zones comuns estan dividides en dos espais, a dues alçades separades per una rampa que permet l'accés a tothom. A la part baixa, en forma de pati entre cases, s'hi poden fer cabre 4 vehicles de mida variada i resta espai on hi ha un parell de taules on prendre la fresca. A la part alta, hi ha tres zones: domina un ampli jardí amb gespa natural i alguns arbres, la zona de les barbacoes (sobre terre enrajolat) a l'esquerra i la piscina (terre que sembla empedrat) a la dreta. A La zona de barbacoes - dues - cadascuna disposa de prou espai per preparar el menjar, una pica amb aixeta per si cal netejar alguna cosa, i un joc d'endolls per a estris elèctrics. Cada zona de barbacoa té la seva pròpia taula, on poden cabre 4 persones amb molt d'espai, o 8 persones una mica més apretats. La zona de la piscina té una dutxa i algunes tumbones per poder prendre el sol, i està envoltada d'una tanca de fusta, amb una porta amb passador que permet bloquejar-la per evitar el pas accidental als exploradors més petits.
L'únic punt neutre que pot sorgir durant l'experiència, és la possibilitat que et pugui tocar compartir les instal·lacions comunes, que són barbacoes - un parell - i piscina amb altres. I dic neutre perquè en realitat dependrà de cadascú, i dels altres llogaters amb qui et pugui tocar conviure, fer que això es converteixi en un impediment o un avantatge a l'hora de passar una bona estada.
En el nostre cas, som un grupet d'amics amb nen que ens agrada fruir de les reunions posant música, i com hem tingut la sort de no haver de compartir les instal·lacions comuns amb altres llogaters, això ha aplanat el camí perquè l'estada hagi estat genial.
La localització de la casa et permet gaudir d'un poblet tranquil, i al mateix temps tenir a un cop de cotxe, llocs com l'Escala o l'Estartit. La Tallada d'Empordà és un poblet petit, molt tranquill, on hi ha una botiga de queviures com les d'abans, on es pot anar a comprar alguna cosa de primera necessitat. Els centres comercials que ens han semblat més propers són els de l'Escala, a uns 15 minuts amb cotxe.
En resum, un allotjament al qual espero poder tornar tard o d'hora, cent per cent recomanable.